**Care-s morții, care-s viii?!**

*Bogdan Boitan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Care-s morții, care-s viii?!

(Bătălia de la Oarba de Mureș - Katynul românesc)

Tu cu cin' te lupți Ioane,

Un' ți-i neamul, un' ți-s frații?

Plumbii trec prin noi, piroane,

N-auziți murind, Carpații?!

Însetată-a noastră gloată,

Bea din Mureș apă vie,

Dăruindu-i câte-o gheată,

Să-i mai curme din mânie.

A căzut pe coaste bruma,

Peste parii lungi ai viei,

Tu n-auzi în piept furtuna,

Bătând gongul bătăliei?

Pe Sîngeorz se ia arvună,

Pentru zece nunți, odată,

Unde-s mirii ca să spună

Cine i-a trimis la groapă?

Din înalt se-aude toaca,

în delir, pe culmi, arcașii

Sus, din deal, ne bate piatra,

La pământ ne-ntind ostașii.

Gurile de foc și cântec,

Ne trimit în cer, soldații,

Plumbii grei dospesc în pântec,

Parcă - ar zămisli Carpații.

Avem fier piept, în brațe,

Cât încape - n zece munți,

Bolovani, șrapnel în mațe,

Brazde vii, adânci, pe frunți.

...

Apă oarbă, apă rece,

Cine-o-să-ți mai plângă fiii?!

Doar un câine, azi, mai trece,

După-un os, să-și cuminece

Pântecul cu poezie;

Poate el să ne dezlege,

Care-s morții, care-s viii?!

@BFB

Poezie dedicată lui Ion Condruţ în memoria tatălui său, Costel Condruţ, care a luptat la Oarba de Mureș in 16-18 septembrie - 6 octombrie 1944. Generalul comandamentului rus, Serghei Trofimenco, a ordonat atacul frontal al poziţiilor inamice pe o secţiune de front de numai 400m, ceea ce s-a soldat cu o pierdere de peste 11.000 de vieţi omeneşti. A fost evidentă intenţia comandantului rus de diminuare a capacității combative a armatei române. Au participat Diviziile 9 şi 11 Infanterie, din Corpul 6 Armată şi Regimentul 115 Mareşal Ion Antonescu. Glorie eroilor români căzuţi pentru apărarea patriei!